Euroopa Parlament võttis 18. detsembril 2020 vastu Euroopa Liidu 2021. aasta üldeelarve. Euroopa Põllumajanduse Tagatisfondi (EAGF) eelarve sisaldab 40 368 miljoni eurot kulukohustuste assigneeringuid ja 40 354 miljoni eurot maksete assigneeringuid. Mõlemat liiki assigneeringute erinevate summade põhjus on liigendatud assigneeringute kasutamine teatavate komisjoni poolt otseselt rakendatavate meetmete puhul. Need on peamiselt seotud põllumajandustoodete müügiedenduse, poliitilise strateegia, kooskõlastus- ja auditimeetmetega.

Vastavalt määruse (EL) nr 1306/2013 artikli 43 sätetele moodustab raamatupidamisarvestuse kontrollimise ja heakskiitmise ning vastavuskontrolli otsuste kohastest finantskorrigeerimistest ja eeskirjade eiramisest tulenev tulu EAGFi kulude rahastamiseks määratud sihtotstarbelise tulu.

Kõnealuste sätete kohaselt võib sihtotstarbelise tuluga katta EAGFi mis tahes kulude rahastamist. Eelarveaastal kasutamata jäänud tulu kantakse automaatselt üle järgmisse eelarveaastasse .

EAGFi 2021. aasta eelarve hõlmab järgmist:

·komisjoni viimased prognoosid turumeetmete ja otsetoetustega seotud rahastamisvajaduste kohta

·ning prognoosid eelarveaasta jooksul laekuva sihtotstarbelise tulu kohta.

Oma ettepanekus EAGFi 2021. aasta eelarveassigneeringute kohta võttis komisjon arvesse eeldatava sihtotstarbelise tulu kogusummat. Vajalike kulukohustuste assigneeringute tase ületas aga mitmeaastases finantsraamistikus (2021–2027) 2021. aastaks kehtestatud EAGFi vaheülemmäära. Seetõttu pidi komisjon kehtestama otsetoetustele kohaldatava finantsdistsipliini kohandamise määra, et viia EAGFi assigneeringud kooskõlla EAGFi netosaldoga. Eelarvepädevad institutsioonid võtsid vastu EAGFi 2021. aasta eelarve, milles on arvesse võetud eeldatavasti laekuvat sihtotstarbelist tulu.

2021. aasta eelarve koostamise ajal hindas komisjon sihtotstarbelise tulu kogusummaks 619 miljonit eurot, mis koosneb järgmisest: kuna ei eeldata ülekandmist 2020. aastast 2021. aastasse, siis prognoositi, et kogu summa kogutakse eelarveaasta jooksul. Assigneeringute taotlemisel põhitoetuskava jaoks (punkt 08 02 05 04) võttis komisjon arvesse kõnealust prognoositud tulu. Kõnealuse kava jaoks heakskiidetud assigneeringute ja sihtotstarbelise tulu summa on 14 791 miljonit eurot.

Käesoleva aruande lisas on esitatud 2021. aasta eelarve esialgne täitmine ja selle võrdlus eeldatava kuluprofiiliga.

3.Märkused EAGFi 2021. aasta eelarve esialgse täitmise kohta

Käesolevas aruandes esitatakse EAGFi 2021. aasta eelarve esialgne täitmine, mille üksikasjad on esitatud lisas.

Esialgsed kogukulud summas 40 351,9 miljonit eurot hõlmavad peamiselt koostöös liikmesriikidega toimuva eelarve täitmise raames kantud EAGFi kulusid, mis liikmesriigid on deklareerinud ajavahemikul 16. oktoobrist 2020 kuni 15. oktoobrini 2021, ning summasid, mida on korrigeeritud asjaomase eelarveaasta igakuiste hüvitiste vähendamiste tulemusel. Samuti sisaldab see otsese eelarvetäitmise raames kuni 31. detsembrini 2021 kantud EAGFi kulusid, mis on hinnanguliselt ligikaudu 21,1 miljonit eurot.

Allpool on esitatud lühikommentaar teatavate eelarveartiklite ja -punktide kohta, mille puhul tegelikult kantud kulud ja vastavad 2021. aasta eelarve assigneeringud erinevad kõige rohkem.

3.1.Turumeetmed

ÜPP strateegiakavast välja jäävate turuga seotud kulude esialgne kasutus on 2 599,6 miljonit eurot, mis on 18,5 miljonit (–0,7 protsendipunkti) väiksem kui assigneeringud.

Puu- ja köögivilja ning veini puhul on assigneeringute lõplik kasutus ligilähedal eelarvega ettenähtud summale. Müügiedenduse, koolikavade ja mesinduse puhul kasutati assigneeringuid prognoositust vähem. Kuid oliiviõlikavade ning riiklike ja eraladustusmeetmete puhul ületasid kantud kulud eelarves ette nähtud vajadusi.

Punkti 08 02 03 02 „Põllumajandustoodete müügiedendus – Lihtsad programmid jagatud eelarve täitmise raames“ lõplik rakendamine näitab alakasutamist 26,2 protsendipunkti võrra (–22,5 miljonit eurot). Koolikavade

(08 02 03 04) kogukulud olid aasta lõpus 48,8 miljoni võrra (–23,8 protsendipunkti) väiksemad kui eelarvega ette nähtud. Mõlema eelarvepunkti puhul tuleneb see COVIDi pandeemia jätkuvast mõjust nende kavade rakendamisele.

Oliiviõlikavade (08 02 03 05) puhul iseloomustab lõplikku kasutust 33,8 protsendipunkti suurune ülekasutamine (14,6 miljonit). Ülekasutamine on peamiselt tingitud suuremast arvust ettemaksetaotlusest ja tasumata maksetest, mille üks liikmesriik on deklareerinud pärast seda, kui siseriiklik kohus on teinud otsuse eelmise iga-aastase tööprogrammi rakendamise kohta.

Puu- ja köögivilja (08 02 03 06) puhul on 24,4 miljoni euro (2,8 protsendipunkti) võrra suurem lõplik kasutamine samuti ligilähedal eelarvega ettenähtud 867,0 miljoni euro suurusele summale.

Veini (08 02 03 07) puhul vastab lõplik kasutamine peaaegu eelarvega ettenähtud 1 026,0 miljoni euro suurusele summale, olles 3,8 miljoni euro (0,4 protsendipunkti) võrra suurem eelarvega ettenähtud summast.

Mesinduse (08 02 03 08) puhul on lõplik kasutus 21,0 protsendipunkti suurune alakasutus (–12,4 miljonit eurot). Riiklike ja eraladustusmeetmete (08 02 03 10) puhul deklareeritud kogukulud ületavad eelarvega ette nähtud summat 25,3 miljoni euro võrra. See puudutab peamiselt oliiviõli eraladustusabi, mis võeti vastu 2019. ja 2020. aastal ning mille kohta liikmesriigid deklareerisid 2021. eelarveaastal tasumata maksed kogusummas 28,1 miljonit eurot.